Správa o činnosti Úradu priemyselného vlastníctva SR 
za rok 2004

Činnosť Úradu priemyselného vlastníctva Slovenskej republiky (ďalej len „úrad“), ktorý je ústredným orgánom štátnej správy pre oblasť priemyselného vlastníctva, vyplýva z kompetencií na základe zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov. Úrad vykonáva štátnu správu v oblasti ochrany vynálezov, úžitkových vzorov, topografií polovodičových výrobkov, dizajnov, ochranných známok, označení pôvodu výrobkov a zemepisných označení. Vedie ústredný fond patentovej a známkovej dokumentácie, sprístupňuje ho verejnosti a pôsobí ako špecializované stredisko patentových informácií v Slovenskej republike. Úrad nemá podriadené organizácie.
Správa o činnosti úradu obsahuje zhodnotenie jeho činnosti za rok 2004 so zameraním najmä na hlavné činnosti úradu. Je členená na päť častí:
•	v prvej časti sú uvedené najmä aktivity úradu v oblasti legislatívno-právnej                                a medzinárodnej,
•	v druhej časti táto správa obsahuje informácie o výkonných činnostiach úradu, ktorými je prieskumové konanie a rozhodovanie o patentových prihláškach, prihláškach úžitkových vzorov, dizajnov, topografií polovodičových výrobkov, ochranných známok, označení pôvodu výrobkov a zemepisných označení,
•	tretia časť je zameraná na poskytovanie priemyselnoprávnych informácií verejnosti,
•	informáciám o ľudských zdrojoch je venovaná štvrtá časť, 
•	ďalšie aktivity úradu, ako je vzdelávanie, publikačná činnosť, spolupráca s inštitúciami                   a pod. sú uvedené v piatej časti.

I. Legislatívno-právna a medzinárodná činnosť

Legislatívno-právna činnosť 
V roku 2004 úrad pokračoval v procese harmonizácie práva v oblasti ochrany priemyselného vlastníctva v  Slovenskej republike s aktuálnym stavom práva v Európskej únii a počas roka spracoval tri návrhy zákonov.
V priebehu roka bol do legislatívneho procesu pripravený nový zákon o patentových zástupcoch, ktorý bol publikovaný v Zbierke zákonov pod číslom 344/2004 Z. z.                            a nadobudol účinnosť 1. júla 2004.  Advokáti sú oprávnení zastupovať zahraničných účastníkov v konaní pred Úradom priemyselného vlastníctva SR, Európskym patentovým úradom a Úradom pre harmonizáciu vnútorného trhu  na základe zákona č. 586/2003 Z.z.                  o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Úrad bude organizovať skúšky už len pre patentových zástupcov, pretože na základe uvedeného nového zákona o patentových zástupcoch došlo k zrušeniu povinnosti preukazovať spôsobilosť na zastupovanie v konaní pred úradom. Poskytovanie služieb patentových zástupcov sa okrem samostatného výkonu činnosti patentového zástupcu rozšírilo o všetky formy obchodných spoločností podľa Obchodného zákonníka pri splnení podmienok stanovených zákonom.
Nadväzne na vydanie zákona pokračovali práce aj na súvisiacej vyhláške. Vyhláška úradu priemyselného vlastníctva SR, ktorou sa ustanovujú podrobnosti o priebehu odbornej skúšky, podrobnosti o priebehu skúšky spôsobilosti, spôsob určenia odmeny patentových zástupcov, podmienky na určenie náhrady hotových výdavkov a náhrady za stratu času má číslo 611/2004 Z. z. a účinnosť nadobudla 1. decembra 2004. 
V priebehu minulého roka bol novelizovaný zákon Národnej rady Slovenskej republiky č. 145/1995 Z. z. o správnych poplatkoch. Zmeny sa týkali aj sadzobníka správnych poplatkov v časti XIV. Priemyselné práva, presnejšie poplatkov za udržiavanie patentu, európskeho patentu s účinkami pre Slovenskú republiku a dodatkového ochranného osvedčenia na liečivá a výrobky na ochranu rastlín.
Pod číslom 599/2004 Z. z. vyšla v Zbierke zákonov Dohoda o vzájomnom zabezpečení utajenia vynálezov týkajúcich sa obrany, na ktoré bola podaná žiadosť o udelenie patentu. Prijatie tejto úpravy si vyžadovalo plnohodnotné zapojenie SR do činností NATO.
Zmeny sa nevyhli ani medzinárodným zmluvám a dohovorom, ktorými je Slovenská republika viazaná. Ministerstvu zahraničných vecí SR boli zaslané návrhy zmien Vykonávacieho predpisu k Madridskej dohode o medzinárodnom zápise ochranných známok a k Protokolu k tejto dohode a Poplatkového poriadku k dohode o udeľovaní európskych patentov (EPD).

Medzinárodná činnosť
V roku 2004 úrad pokračoval v doterajších aktivitách zameraných na prehĺbenie vzťahov a kontaktov v medzinárodnom a európskom kontexte.
Najvýznamnejšou politicko-spoločenskou udalosťou roka  bol vstup Slovenska a ďalších deviatich nových štátov do Európskej únie 1. mája 2004. 
V období pred prístupom sa úrad zameral najmä na činnosti spojené s informovaním verejnosti o nových možnostiach a systéme priemyselnoprávnej ochrany v EÚ.  Po prístupe  úrad aktívne prispieva k presadzovaniu slovenských záujmov v rozhodovacích procesoch týkajúcich sa nových predpisov z oblasti ochrany priemyselného vlastníctva a  noviel už existujúcich predpisov z tejto oblasti 

V medzinárodnej oblasti úrad zabezpečoval gesciu plnenia 15 medzinárodných zmlúv                  a dohovorov v oblasti priemyselného vlastníctva záväzných pre Slovenskú republiku. 

Európska patentová organizácia
Spolupráca úradu s Európskou patentovou organizáciou (EPO) má od pristúpenia                k Európskemu patentovému dohovoru (EPD) v júli 2002 kvalitatívne iný charakter. Zástupcovia úradu, ako predstavitelia členského štátu, sa počas uplynulého roka pravidelne zúčastňovali na štvrťročných zasadaniach správnej rady a ďalších orgánov EPO (rozpočtový a finančný výbor, výbor pre patentové právo, výbor pre technickú spoluprácu, výbor pre výstavbu).
V apríli minulého roku navštívil úrad významný hosť prof. Dr. Manuel Desantes, viceprezident DG5 Európskeho patentového úradu (EPÚ) , ktorý počas svojej návštevy vystúpil  na štvrtom ročníku konferencie „Duševné vlastníctvo na Slovensku“. Zástupcovia EPÚ navštívili úrad aj v júni. Pracovná návšteva sa týkala  kooperačného programu „Toolbox“ (implementácia štandardizovaných automatizovaných služieb v národných úradoch členských štátov EPO).
Využitie finančných prostriedkov z projektovej podpory EPÚ umožnilo rozširovanie odborných vedomostí a skúseností zamestnancov úradu, zabezpečenie potrebného technického vybavenia na digitalizáciu národného patentového fondu, realizáciu osvetového pôsobenia v knižniciach a ich vybavenie počítačovou technikou a tiež na prezentáciu úradu na medzinárodných výstavách.

Úrad pre harmonizáciu vnútorného trhu
V roku 2004 pokračovala spolupráca s Úradom pre harmonizáciu vnútorného trhu (OHIM), ktorý je inštitúciou Európskej komisie pre ochranné známky a dizajny so sídlom v Alicante (Španielsko). Od 1. mája 2004 na Slovensku nadobudlo právne účinky vyše 250 000 ochranných známok Spoločenstva (CTM) a k činnostiam úradu pribudlo spracovanie rešerší na označenia prihlášok CTM podľa čl. 39 nariadenia Rady č. 40/94 o ochrannej známke Spoločenstva. V priebehu októbra až decembra bolo spracovaných prvých 6790 rešerší prihlášok CTM.
Zástupcovia úradu sa okrem zasadania správnej rady a rozpočtového výboru zúčastňovali na pravidelných zasadaniach týkajúcich sa konania a praxe v oblasti ochranných známok, zasadaní o otázkach dizajnov a informačných technológií.

Svetová organizácia duševného vlastníctva
Úzku spoluprácu má úrad so Svetovou organizáciou duševného vlastníctva (WIPO), ktorá je špecializovanou organizáciou OSN pre oblasť duševného vlastníctva. 
V máji úrad v spolupráci s WIPO a za finančnej a organizačnej podpory Úradu pre technickú pomoc a výmenu informácií (TAIEX) zorganizoval vo svojich priestoroch dvojdňový spoločný seminár pre sudcovskú obec, colných úradníkov a policajný zbor – „Vymožiteľnosť práv k duševnému vlastníctvu“. 
Medzi najdôležitejšie zasadania, na ktorých boli v priebehu roka prítomní zástupcovia úradu, patrí zasadanie Valného zhromaždenia členských štátov WIPO, zasadnutie Stáleho výboru pre ochranné známky, dizajny a zemepisné označenia, zasadnutie Stáleho výboru pre informačné technológie a zasadnutie pracovnej skupiny pre reformu Zmluvy o patentovej spolupráci (PCT). Zamestnanci úradu absolvovali aj semináre o Madridskom systéme medzinárodnej registrácie ochranných známok.

Svetová obchodná organizácia
Úrad v spolupráci s Ministerstvom hospodárstva SR zabezpečuje plnenie záväzkov vyplývajúcich z Dohody o obchodných aspektoch práv duševného vlastníctva (TRIPS) uzatvorenej v rámci Dohody o WTO.  Zástupcovia úradu pravidelne, v rámci medzinárodných rokovaní Rady TRIPS na pôde WTO, prezentujú záujmy SR.

Európska únia
Po tom, ako sa Slovenská republika stala členským štátom EÚ, zástupcovia úradu sa pravidelne zúčastňujú na zasadaniach dvoch pracovných skupín Rady EÚ pre duševné vlastníctvo, a to pracovnej skupiny pre patenty a pracovnej skupiny pre ochranné známky, kde aktívne prispievajú k presadzovaniu slovenských záujmov v rozhodovacích procesoch týkajúcich sa nových (tvoriacich sa) predpisov z oblasti ochrany priemyselného vlastníctva, noviel už existujúcich predpisov z oblasti ochrany priemyselného vlastníctva. 

Zahraničné úrady priemyselného vlastníctva
Dôležitú úlohu v medzinárodných vzťahoch úradu hrá spolupráca s partnerskými patentovými a známkovými úradmi.  Najužšie pracovné vzťahy má úrad s národnými patentovými úradmi krajín Vyšehradskej štvorky (Česká republika, Maďarsko, Poľsko). Na pravidelných stretnutiach si predsedovia úradov vymieňajú skúsenosti z oblasti ochrany priemyselného vlastníctva a vzájomne sa informujú o činnosti svojich úradov. V septembri sa v poľskej Cedzyne uskutočnilo stretnutie predsedov úradov tohto zoskupenia. 
V máji navštívila slovenská delegácia vedená predsedníčkou úradu Patentový a známkový úrad Veľkej Británie. Cieľom návštevy bolo získať informácie o postavení, úlohách                  a strategickom smerovaní úradu a o zabezpečovaní činnosti pobočky v Londýne. 
V priebehu roka pokračovala tradičná spolupráca s Úradom priemyselného vlastníctva Českej republiky, v rámci ktorej sa uskutočnila postupná digitalizácia patentových dokumentov bývalého Československa. Vzájomné pracovné návštevy boli zamerané na výmenu poznatkov a odborných skúseností zamestnancov.

II. 	Poskytovanie právnej ochrany na predmety priemyselného vlastníctva 

Patenty 
Očakávaný pokles počtu patentových prihlášok podaných zahraničnými prihlasovateľmi sa plne prejavil v minulom roku, kedy bolo na úrade celkovo podaných len 453 patentových prihlášok. Pokles celkového počtu patentových prihlášok podaných na úrade bol spôsobený prudkým poklesom počtu prihlášok podaných podľa PCT vstupujúcich do národnej fázy konania na Slovensku. 
Takmer 80 % patentových prihlášok podaných na úrade v predchádzajúcich rokoch tvorili PCT prihlášky vstupujúce do národnej fázy konania na Slovensku. Zníženie počtu podaných PCT prihlášok súvisí s pristúpením SR k Európskemu patentovému dohovoru (väčšina prihlasovateľov, ktorí využívajú PCT systém na podávanie patentových prihlášok, uprednostňuje od 1. júla 2002 možnosť chrániť svoje vynálezy na území SR európskym patentom). Aj v budúcnosti sa dá očakávať, že väčšina zahraničných prihlasovateľov bude uprednostňovať možnosť získať európsky patent s určením pre Slovenskú republiku pred možnosťou získať slovenský patent.
Domáci prihlasovatelia podali o štyri prihlášky viac ako v roku 2003. Celkový medziročný pokles počtu podaných patentových prihlášok oproti roku 2003 predstavuje 72 %.
Najvyšší počet patentových prihlášok smeruje do oblasti organickej chémie (trieda C07 Medzinárodného patentového triedenia - MPT) a do oblasti lekárskych, zubnolekárskych a hygienických prípravkov v triede MPT A 61 K. Riešenia v patentových prihláškach podaných slovenskými prihlasovateľmi sa týkajú najmä motorov a čerpadiel.
Najväčší podiel na 238 patentových prihláškach podaných zahraničnými prihlasovateľmi majú prihlasovatelia z USA (58) a Českej republiky (32).
V Úrade priemyselného vlastníctva SR ako v prijímacom úrade podľa PCT bolo podaných 19 medzinárodných prihlášok. Po prístupe SR k Európskemu patentovému dohovoru sa úrad stal aj prijímacím miestom pre európske patentové prihlášky. V roku 2004 boli podané tri európske prihlášky. 

Patentové prihlášky |
spolu | 453
domáci prihlasovatelia | 215
zahraniční prihlasovatelia | 238
z toho medzinárodné prihlášky podľa PCT, ktoré vstúpili do národnej fázy konania | 119
medzinárodné  prihlášky podľa PCT s designáciou pre SR | 99 053
medzinárodné – prihlášky podľa PCT podané na ÚPV SR ako prijímacom úrade | 19
európske patentové prihlášky podané na ÚPV SR ako prijímacom úrade | 3

Hlavnou úlohou patentových expertov je na základe objektívneho a kvalifikovaného posudzovania formálnej a vecnej stránky patentových prihlášok rozhodovať o udelení patentovej ochrany na vynálezy. Patentové prihlášky sú zverejňované v súlade so zákonom, bez zbytočného odkladu, ak je to možné, po 18 mesiacoch od vzniku práva prednosti. Na základe žiadosti patentový expert vykoná úplný prieskum, na základe ktorého vydá rozhodnutie o udelení patentu, resp. zastavení konania alebo zamietnutí prihlášky. Okrem toho úrad vydáva rozhodnutia v rámci sporových konaní, odvolacích konaní, reštitúcií lehoty a pod. V priebehu roka bolo ukončené konanie o 1 628 patentových prihláškach, z toho 36 % kladne, teda pokynom na udelenie patentu. K 31. 12. 2004 zostalo v konaní spolu 7 747 patentových prihlášok, z ktorých je 6 361 so žiadosťou o úplný prieskum. Priemerná lehota konania o patentových prihláškach je 5,5 roka, čo je lehota zodpovedajúca európskemu štandardu.
Do registra patentových prihlášok a patentov bolo zapísaných 248 prevodov, 15 licenčných zmlúv a jedna ponuka licencie. 

Rozhodnutia |
spolu | 1673
o zastavení konania/zamietnutí prihlášky | 1118
o udelení patentu | 555

Zverejnené patentové prihlášky | 949
Zverejnené preklady patentových nárokov európskej patentovej prihlášky | 4
Zverejnené prekladov európskeho patentového spisu | 34

 K 31. decembru 2004 bolo v Slovenskej republike platných 4 037 patentov. 

Dodatkové ochranné osvedčenia na liečivá a výrobky na ochranu rastlín 
Do 30. apríla 2004 udeľovanie dodatkových ochranných osvedčení na liečivá a výrobky na ochranu rastlín upravovala piata časť zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov v znení neskorších predpisov. Prístupom Slovenskej republiky k EÚ vstúpili do platnosti aj na našom území nariadenia EÚ upravujúce udeľovanie dodatkových ochranných osvedčení – -Nariadenie Rady EHS č. 1768/92 o zavedení dodatkových ochranných osvedčení na liečivá a -Nariadenie Európskeho parlamentu a Rady ES č. 1610/96 o zavedení dodatkových ochranných osvedčení na výrobky na ochranu rastlín. V súvislosti s tým sa zmenil spôsob výpočtu  doby platnosti osvedčenia. Od 1. mája 2004 je základom výpočtu  doby platnosti osvedčenia dátum vydania prvého povolenia uviesť liečivo/výrobok na ochranu rastlín na trh                      v Spoločenstve (v predchádzajúcom období to bol dátum prvej registrácie v Slovenskej republike). Maximálna  doba ochrany dodatkovým ochranným osvedčením zostáva 5 rokov.
V roku 2004 bolo podaných 11 žiadostí o udelenie dodatkového ochranného osvedčenia, bolo ukončené konanie o troch žiadostiach a k 31. 12. 2004 zostalo v konaní 19 žiadostí                 o udelenie dodatkového ochranného osvedčenia.

Žiadosti o udelenie dodatkového ochranného osvedčenia |
nové | 11
zverejnené | 9
ukončené | 3

Úžitkové vzory
Ochrana úžitkovým vzorom je založená na registračnom princípe, úrad vykonáva len prieskum zápisnej spôsobilosti. Pretože ide o priemyselnoprávnu ochranu technických riešení, ktorá je rýchla a lacná, využívajú ju najmä malí a strední podnikatelia. 
Ochrana úžitkovým vzorom je vhodná pre tých prihlasovateľov, ktorí chcú ísť so svojimi výrobkami čím skôr na trh. Prihlasovateľ túto ochranu môže získať už za dva až tri mesiace od podania prihlášky úžitkového vzoru. 
V roku 2004 úrad zaznamenal mierny nárast v počte podaných prihlášok úžitkových vzorov oproti minulému roku (o 4%), a to zásluhou domácich prihlasovateľov. Na celkovom počte 349 podaných prihlášok úžitkových vzorov participujú slovenskí prihlasovatelia 81 %.  Zo zahraničných prihlasovateľov ochranu úžitkovým vzorom najviac využívajú českí prihlasovatelia, ktorí podali 16% z celkového počtu prihlášok. Najviac prihlásených úžitkových vzorov sa týka  dopravy, dopravy materiálov a skladovania (MPT B60 – B68)               a stavebníctva (MPT E01 – E06).

Prihlášky úžitkových vzorov |
spolu | 349
domáci prihlasovatelia | 283
zahraniční prihlasovatelia | 66

Počet 371 ukončených prihlášok úžitkových vzorov v uplynulom roku výrazne prevýšil počet podaných prihlášok, z nich do registra bolo zapísaných 358 úžitkových vzorov.                V konaní naďalej ostáva 66 prihlášok úžitkových vzorov.
V roku 2004 bolo do registra úžitkových vzorov zapísaných 18 prevodov a 13 licenčných zmlúv. 

Rozhodnutia |
spolu | 426
o zastavení konania/zamietnutí prihlášky | 54
o zápise úžitkového vzoru do registra | 358

K 31. decembru 2004 bolo v Slovenskej republike platných 1 761 úžitkových vzorov. 

V roku  2004 vydal úrad 2108  individuálnych správnych rozhodnutí vo veci konania o patentových prihláškach a udelených patentoch, o žiadostiach o udelenie dodatkových ochranných osvedčení na liečivá alebo prípravky na ochranu rastlín a o prihláškach úžitkových vzorov a do registra zapísaných úžitkových vzoroch. K patentovým prihláškam a prihláškam úžitkových vzorov, resp. k patentom a zapísaným úžitkovým vzorom bolo v roku  2004 zaevidovaných a do databáz zapísaných 7939 rôznych podaní, 2641 doručeniek a vykonaných 2186 zmien a opráv v databázach. V databázach bolo vykonaných 3875 záznamov o udržiavaní platnosti patentov, 195 záznamov o predĺžení platnosti úžitkových vzorov, 572 záznamov o zániku platnosti patentov a 332 záznamov o zániku úžitkových vzorov. Do registrov bolo zapísaných 248 prevodov patentov, 18 prevodov úžitkových vzorov, 256 zmien v údajoch (meno, názov, adresa, sídlo, ...), 15 licenčných zmlúv patentov, 13 licenčných zmlúv úžitkových vzorov  a 1 ponuka licencie. 

Dizajny
Krátkodobé oživenie v prihlasovaní dizajnov v predchádzajúcich rokoch, spôsobené prijatím nového zákona o dizajnoch č. 404/2002 Z. z., v roku 2004 nepokračovalo. Záujem slovenských dizajnérov a výrobcov nepretrval, z 218 žiadostí o zápis dizajnu do registra bolo iba 118 od domácich prihlasovateľov. Najaktívnejší zahraniční prihlasovatelia sú z Nemecka (33) a z Českej republiky (16).
Prvým májom 2004 môžu prihlasovatelia dizajnu Spoločenstva využiť možnosť podania žiadosti na úrad. Táto možnosť bola využitá v prípade dvoch žiadostí o registráciu dizajnu Spoločenstva.

Prihlášky dizajnov |
spolu | 218
domáci prihlasovatelia | 118
zahraniční prihlasovatelia | 100

Úrad v rámci prieskumového konania podrobí prihlášku dizajnu dôslednému prieskumu, či spĺňa stanovené hmotnoprávne a procesnoprávne podmienky. Prieskum sa končí zápisom dizajnu do registra, zamietnutím prihlášky alebo zastavením konania o prihláške. 
Zníženie počtu žiadostí o registráciu dizajnu sa neprejavilo na počte zapísaných dizajnov. Pracovníci odboru známok a dizajnov v roku 2004 rozhodli o 271 prihláškach, z ktorých 241 patrí osvedčenie o zápise dizajnu do registra (230 z nich bolo kladne rozhodnutých). V konaní naďalej ostáva 121 prihlášok dizajnov. Priemerné obdobie konania o prihláške dizajnu je               v súčasnosti 5 mesiacov.
V minulom roku bolo do registra dizajnov zapísaných aj 17 prevodov a dve licenčné zmluvy. 

Rozhodnutia o |
spolu | 271
zastavení konania/zamietnutí prihlášky | 31
zápise dizajnu do registra | 241

K 31. decembru 2004 bolo v Slovenskej republike platných 1 677 dizajnov.

Ochranné známky
Útlm v podávaní prihlášok na ostatné druhy priemyselnoprávnej ochrany sa v roku 2004 netýkal ochranných známok. Na úrade ich bolo podaných najviac v doterajšej histórii úradu (4059), a to najmä zásluhou domácich prihlasovateľov, ktorí podali o 26 % prihlášok viac ako v roku 2003. Podiel prihlášok od zahraničných subjektov (28 %) tvoria najmä českí prihlasovatelia s podielom 12,6 % a prihlasovatelia z USA s podielom 5 %. 
Počet 6005 medzinárodne zapísaných ochranných známok prihlášok podľa Madridskej dohody o medzinárodnom zápise továrenských alebo obchodných známok a Protokolu k tejto dohode s územným určením pre SR znamená hodnotu o 12 % nižšiu ako v roku 2003. Najviac ochranných známok tzv. madridskou cestou prihlásili majitelia z Nemecka (1 562), Francúzska (532) a z Talianska (464).

Prihlášky ochranných známok |
spolu | 4 059
domáci prihlasovatelia | 2 911
zahraniční prihlasovatelia | 1 148

Úrad v rámci prieskumového konania podrobí prihlášku ochrannej známky dôslednému prieskumu, či spĺňa stanovené hmotnoprávne a procesnoprávne podmienky. Prieskum, súčasťou ktorého je námietkové konanie, sa končí zápisom ochrannej známky do registra, zamietnutím prihlášky alebo zastavením konania o prihláške. 
V roku 2004 bolo do registra zapísaných 3 350 nových ochranných známok, 1 175 prevodov, 420 licenčných zmlúv, 1 680 obnov a 1 235 zánikov ochranných známok. Registrácia ochrannej známky od jej podania po vydanie pokynu na zápis (bez námietkového konania) sa v súčasnosti pohybuje do 11 mesiacov, napriek tomu, že prístupom Slovenskej republiky do EÚ a prístupom EÚ k Madridskému Protokolu sa zvýšila časová náročnosť na vykonávanie vecného prieskumu prihlášok ochranných známok vzhľadom na rešerš v databáze ochranných známok Spoločenstva.

Rozhodnutia o |
spolu | 4151
zastavení konania/zamietnutí prihlášky | 459
zápise ochranných známok do registra | 3692

Medzinárodnému úradu v Ženeve bolo v roku 2004 zaslaných 242 žiadostí o zápis ochrannej známky, čo približne predstavuje nárast o 13% oproti predchádzajúcemu roku.  
Od 1. mája 2004 sa automaticky rozšírila platnosť vyše 250 000 ochranných známok Spoločenstva (CTM) aj na územie SR. Prostredníctvom úradu bolo podaných 10 prihlášok CTM, a v prípade 27 CTM bolo požiadané o premenu na národnú prihlášku ochrannej známky.
Koncom roka 2003 k Madridskému protokolu pristúpili USA. Do systému medzinárodného zápisu ochranných známok to vnieslo niekoľko výhod, ktoré sa dotýkajú tak Slovenskej republiky, ako aj slovenských prihlasovateľov. Títo už nebudú musieť podávať prihlášku priamo na známkový úrad v USA, ale v rámci jednej prihlášky majú možnosť popri ostatných krajinách vyznačiť aj USA, čo má pre nich nielen administratívny, ale aj ekonomický význam. 

Prihlášky medzinárodných ochranných známok podľa Madridskej dohody a Protokolu k tejto dohode |
s vyznačením SR | 6 005
so SR ako krajinou pôvodu | 242

K 31. decembru 2004 bolo v Slovenskej republike platných 40 866 ochranných známok zapísaných v registri úradu a 103 717 medzinárodných ochranných známok.

Označenia pôvodu výrobkov a zemepisné označenia
Z hľadiska ochrany označení pôvodu a zemepisných označení bol rok 2004 významný tým, že sa začal uplatňovať nový zákon, ktorý mení filozofiu tejto právnej ochrany. Na všetky označenia pôvodu, ktorým bola priznaná ochrana podľa doterajších predpisov, sa bude vzťahovať ochrana podľa nového zákona, len ak zapísaní užívatelia do dvoch rokov od nadobudnutia účinnosti (neplatí pre potraviny a poľnohospodárske výrobky - nariadenie rady č. 2081/92/EHS a nariadenie rady č. 918/2004/ES) - splnia podmienky podľa zákona 469/2003 Z. z. Preto je dôležité, aby tieto podmienky splnili doterajší užívatelia, ktorí majú záujem o pokračovanie priznanej ochrany, lebo po márnom uplynutí tejto lehoty úrad takéto označenia pôvodu vymaže z registra. Minulý rok bolo prihlásených 5 nových označení pôvodu.

Označenia pôvodu výrobkov |
prihlášky | 5
zapísané | 1

Úradu nebola v uvedenom roku podaná žiadna prihláška zemepisného označenia.
V rámci prístupovej zmluvy s EÚ Ministerstvo pôdohospodárstva SR vynegociovalo zápis 10 zemepisných označení pre liehoviny, ktoré platia v Slovenskej republike a zároveň vo všetkých krajinách EÚ, ale nie sú registrované v úrade (s výnimkou Bošáckej slivovice).

Sporové konania
V oblasti sporových a opravných konaní sa záujem úradu sústreďoval najmä na ukončovanie najstarších konaní vo všetkých typoch podaní. Predovšetkým išlo o prípady, ktoré boli naviazané na iné rozhodnutia I. a II. inštancie.
V minulom roku bolo podaných spolu 334 námietok proti zápisu ochranných známok do registra. Po prieskume námietok podaných tretími osobami bolo vydaných 364 rozhodnutí. Mierny nárast bol zaznamenaný v počte podaných návrhov na výmaz ochranných známok.           V roku 2004 bolo úradu doručených 96 návrhov, pričom bolo vydaných v týchto konaniach 90 rozhodnutí. 
V sporových konaniach týkajúcich sa patentov bolo podaných 8 návrhov, v úžitkových vzoroch 22 návrhov a v dizajnoch 8 návrhov. Najvýraznejšie vzrástol počet návrhov na výmaz alebo určenie úžitkového vzoru. Tieto konania sa však darí ukončovať priebežne v závislosti od doručenia vyjadrenia majiteľa a uskutočnenia ústneho rokovania komisie. V konaniach patentov bol znížený stav neukončených konaní už v roku 2003, pričom sa           v minulom roku vybavovali len podania z roku 2004. Spolu bolo v roku 2004 vydaných 36 rozhodnutí týkajúcich sa patentov, úžitkových vzorov a dizajnov.

Sporové konania vo veci |
| podané | rozhodnuté
námietok POZ aj MOZ | 334 | 364
ochranných známok | 96 | 90
patentov | 8 | 3
úžitkových vzorov | 22 | 18
dizajnov | 8 | 15

Odvolacie konania
Počet druhoinštančných konaní začatých v roku 2004 predstavuje 128 rozkladov proti rozhodnutiam úradu a 1 konanie o preskúmanie rozhodnutia mimo odvolacieho konania, čo je o 35 % menej ako v predchádzajúcom roku.
V minulom roku bolo rozhodnuté o 94 rozkladoch. Z celkového počtu vydaných rozhodnutí predstavovali rozhodnutia vo veciach námietok 40 %, vo veciach výmazu ochranných známok 20 %, vo veciach prieskumového konania ochranných známok 18 % a zvyšná časť patrila rozhodnutiam týkajúcim sa dizajnov, patentov a úžitkových vzorov. 
Celkový počet neukončených konaní k 31. decembru 2004 je 205. 

Rozklady | podané | rozhodnuté | zostáva
Rozklady | 129 | 94 | 205

Na Najvyššom súde SR a na Krajskom súde v Banskej Bystrici bolo v roku 2004 podaných proti úradu 19 žalôb o preskúmanie rozhodnutia úradu, a to väčšinou vo veciach ochranných známok. V jednom prípade bolo konanie na Najvyššom súde SR zastavené, v jednom prípade Najvyšší súd SR zrušil rozhodnutie úradu a vec vrátil na ďalšie konanie a o sedemnástich žalobách nebolo zatiaľ rozhodnuté.

III.  Patentový fond a sprostredkovanie informácií

Patentový fond
Budovanie a udržiavanie fondu patentovej a známkovej literatúry, ako aj jeho sprístupňovanie verejnosti patrí medzi základné povinnosti úradu. V minulom roku bolo v patentovej knižnici spracovaných spolu 16 651 patentových dokumentov v papierovej forme a 923 ks optických diskov s celými textami a bibliografickými informáciami patentových dokumentov. Celkový prírastok do fondu úradu predstavoval 1 518 475 dokumentov, z toho 1 501 824 tvorili patentové dokumenty v elektronickej forme. Všeobecne pretrváva tendencia znižovania prírastkov patentových dokumentov na konvenčných papierových nosičoch a zvyšovanie počtu optických diskov s patentovými dokumentmi. Na základe vzájomnej výmeny dostávame už len patentové dokumenty Česka a Ukrajiny.
Práce na digitalizácii národných patentových fondov pokračovali aj v roku 2004. Projekt digitalizácie retrospektívy dokumentov bývalého Československa, na ktorom úrad spolupracoval s Úradom priemyselného vlastníctva Českej republiky a Európskym patentovým úradom, bol dokončený v prvej polovici roku 2004. Digitalizácia pokračovala spracovaním celých textov úžitkových vzorov do elektronickej full-textovej formy. Rozpoznávanie sa vykonávalo pomocou OCR programu FineReader, výsledky boli exportované do formátu doc. Rovnakým spôsobom sa v novembri začali spracovávať celé texty domácich zverejnených prihlášok vynálezov a patentových prihlášok bez priority. 

Služby verejnosti
Medzi základné služby poskytované úradom verejnosti patrí vybavovanie objednávok na vyhotovovanie a zasielanie kópií patentových dokumentov, spracúvanie patentových rešerší na stav techniky, patentové rodiny alebo bibliografické údaje, známkových bibliografických rešerší, rešerší na novosť alebo zameniteľnosť a rešerší z oblasti dizajnov. Úrad ponúka aj možnosť sledovania profilov patentových dokumentov, ktorá zahŕňa priebežné sledovanie stavu techniky v objednávateľom určených oblastiach a štátoch a pravidelné zasielanie kópií príslušných publikovaných patentových dokumentov.
V snahe rozšíriť a skvalitniť služby úrad otvoril 2. septembra 2004 v Bratislave svoje nové pracovisko, ktoré je situované v budove Ministerstva financií. Poskytuje najmä rešerše              v oblasti ochranných známok, dizajnov a patentov. Súčasťou nového pracoviska je podateľňa                   a rokovacia miestnosť. 
V roku 2004 bolo na úrade spracovaných spolu 332 patentových, 2 923 známkových a 43 dizajnových rešerší. Študovňu úradu navštívilo 1 307 používateľov z radov verejnosti, pre ktorých bolo vyhotovených 21 835 strán kópií patentových dokumentov. Vybavených bolo 148 písomných objednávok verejnosti na patentové dokumenty. Súčasne úrad vybavoval objednávky na ostatnú patentovú literatúru, najmä publikácie z oblasti priemyselného vlastníctva, Vestník ÚPV SR a časopis Duševné vlastníctvo.

Sprístupňovanie informácií
Záujem úradu sa sústreďuje na čo najširšie sprístupňovanie aktuálnych informácií o svojej činnosti prostredníctvom internetu. Na svojej informačne bohatej internetovej stránke (www.upv.sk) úrad poskytuje nielen všetky informácie potrebné na konanie pred úradom vo veciach priemyselnoprávnej ochrany, ale aj priebežne aktualizované údaje z registrov patentov, úžitkových vzorov, dizajnov a ochranných známok. O zvyšujúcom sa záujme verejnosti hovorí aj neustále rastúci počet prístupov na stránku, v minulom roku to bolo       170 050 návštevníkov. Priemerná denná návštevnosť bola  488 návštevníkov, čo je takmer       o 23 % viac ako v roku 2003. V roku 2005 bude grafická a obsahová náplň stánky prepracovaná, aby ešte viac vyhovovala potrebám jej používateľov. 

Informatika
K bezpečnejšiemu a čo najmenej problémovému chodu úradu významne prispieva vnútorná počítačová sieť a elektronické vedenie protokolu a registrov. V roku 2004 bola ďalej budovaná demilitarizovaná zóna, oddeľujúca úrad od vonkajšieho pripojenia na internet a priebežne sa obnovila počítačová technika. V súčasnosti prebiehajú prípravy na akceptáciu elektronického podpisu s víziou bezpapierového systému. V uvedenom roku úrad tiež vytvoril komplexné riešenie pre ukladanie a sprístupňovanie všetkých dát uložených vo vnútornej sieti úradu, založený na SAN riešení. Rovnako dovybudoval systém pre vytváranie záloh všetkých dôležitých dát s možnosťou ich dlhodobého skladovania ako aj ich rýchlej obnovy.

IV. Ľudské zdroje

Úrad sa v minulom roku zapojil do spoločného systému hodnotenia kvality verejnej správy podľa modelu CAF (The Common Assesment Framework). Jeho podstata spočíva            v samohodnotení činnosti organizácie v deviatich kritériách, v rámci ktorých bolo hodnotených viac ako 250 činností úradu. V oblasti predpokladov išlo o vodcovsto, riadenie ľudských zdrojov, stratégiu a plánovanie, partnerstvá a zdroje, manažérstvo procesu a zmeny. V oblasti výsledkov, to bol vzťah k zamestnancom, klientom, partnerom či spoločnosti a do úvahy sa brali aj kľúčové výsledky výkonnosti. Hodnotenie v mesiacoch máj a jún vykonalo 13 vybraných zamestnancov úradu a následne objektívnosť ich hodnotenia posúdili                      v septembri traja externí pracovníci Slovenskej spoločnosti pre kvalitu. Domáci i externí hodnotitelia činnosti úradu sa zhodli a zo šiestich možných stupňov hodnotenia kvality pridelili úradu tretí stupeň, čo znamená, že úrad v oblasti zlepšovania kvality dosiahol mierny pokrok. Záverečná správa CAF je však aj zdrojom mnohých podnetov na zlepšenie, z ktorých časť bude realizovaná už v roku 2005.
Podľa platnej systemizácie na rok 2004 mal úrad určených spolu 156 zamestnancov, z nich 121 v štátnej službe a 35 vo verejnej službe. Priemerný vek zamestnancov bol 37 rokov, pričom vyše 65 % zamestnancov má vysokoškolské vzdelanie.

K 31. decembru 2004 mal úrad fyzicky 150 zamestnancov, z nich bolo 112 v štátnej službe       a 37 vykonávalo práce vo verejnom záujme. V priebehu roka nastúpilo 28 nových zamestnancov a celkove k 31. decembru 2004 štátnozamestnanecký, resp. pracovný pomer ukončilo 17 zamestnancov. Po absolvovaní predpísaného vzdelávania vykonali všetci zamestnanci úradu v dočasnej štátnej službe úspešne kvalifikačné štátnozamestnanecké skúšky a boli menovaní do stálej štátnej služby. Prepočítaný priemerný plat na úrade                   v roku 2004 bol 17 438 Sk. 

V roku 2004 sa v úrade uskutočnilo 36 výberových konaní na voľné štátnozamestnanecké miesta, na ktoré sa prihlásilo 176 uchádzačov. Počet obsadených štátnozamestnaneckých miest výberovými konaniami v roku 2004 bol 32.

Stála pozornosť sa na úrade venuje vzdelávaniu zamestnancov. V priebehu roka 2004 bolo ukončené vzdelávanie zamestnancov v dočasnej štátnej službe. Zúčastnili sa ho všetci zostávajúci 56 zamestnanci úradu, vrátane žien na materskej dovolenke. V prípravnej štátnej službe sa vzdelávalo 13 zamestnancov. Všetci zamestnanci v dočasnej a prípravnej štátnej službe nadväzne absolvovali a vykonali kvalifikačné skúšky
V spolupráci s EPÚ a WIPO boli pre odborných zamestnancov organizované predvstupové školenia zamerané najmä na výkonné činnosti úradu. Zamestnanci sú taktiež zaraďovaní do kurzu Duševné vlastníctvo, v ktorom získavajú informácie z celej oblasti duševného vlastníctva.  V roku 2004 sa v ňom vzdelávalo 21 zamestnancov úradu, pričom záverečnou skúškou  a  obhajobou záverečnej práce kurz ukončilo 8 zamestnancov. Svoje jazykové znalostí si v minulom roku rozširovalo 84 zamestnancov, ktorí navštevovali jazykové kurzy v rôznych formách. V takmer 90 % prevláda záujem o štúdium anglického jazyka.

V.  Ďalšie aktivity úradu

Publikačná činnosť
Základným periodikom úradu, ktoré prináša informácie o zverejnených predmetoch priemyselnoprávnej ochrany, je Vestník ÚPV SR (ďalej len „vestník“). V 12 vydaniach vestníka bolo v roku 2004 uverejnených spolu 18 451 oznamov, z nich sa 3 516 týkalo patentov, 33 európskych patentov, 19 dodatkových ochranných osvedčení, 913 úžitkových vzorov, 581 dizajnov, 13 388 oznamov súviselo s ochrannými známkami a jeden oznam sa týkal zapísaného označenia pôvodu výrobkov. Vestník je okrem papierovej formy pravidelne zverejňovaný aj na internetovej stránke úradu.
V priebehu roka 2004 vydal úrad sedem odborných publikácií. Okrem dvoch zborníkov z konferencií a aktualizovanej zbierky priemyselnoprávnych predpisov Slovenskej republiky sa medzi nimi nachádzajú autorské publikácie Ing. Ľ. Dibdiaka „Medzinárodné ochranné známky podľa Madridského systému“ a reedícia „Marketingu myšlienok“ od prof. M. Tumu. Koncom roka sa podarilo vydať dielo renomovaného publicistu Dr. Jána Baricu s názvom "Malý slovenský panteón vedy a techniky", v ktorom predstavuje 115 najvýznamnejších slovenských vedcov a technikov. Vydanie tohto diela korešponduje s ambíciami úradu dostať sa do čo najširšieho povedomia verejnosti, hlavne mládeže, ktorej je táto encyklopédia prioritne určená. 
Povedomie verejnosti v oblasti duševného vlastníctva zvyšuje odborný časopis Duševné vlastníctvo, ktorý úrad vydáva štvrťročne. V roku 2004 sa časopis stal žánrovo pestrejší, pribudli v ňom nové rubriky, došlo k výraznejšej prezentácií aktivít úradu. Čiastočne sa zmenil i štýl písania jednotlivých článkov, sú písané populárnejšie, aby oslovili väčší okruh čitateľov.

E-zine ÚPV SR
Podstatnými zmenami prešiel v minulom roku aj elektronický časopis „E-zine ÚPV SR“. Má novú príťažlivú grafickú úpravu, stále rubriky, pravidelnú mesačnú periodicitu a jeho jednotlivé čísla sú obohatené aj o vedomostnú súťaž, dotýkajúcu sa najmä vedy a techniky. Aktuálne informácie z oblasti ochrany priemyselných práv v Slovenskej republike                        a v zahraničí sú rozdelené do piatich rubrík: Správy z ÚPV SR, Správy zo sveta, Monitoring (prehľad článkov týkajúcich sa duševného vlastníctva a úradu uverejnených v slovenskej tlači), Informácie súvisiace s časopisom Duševné vlastníctvo a Oznamy. 

Innoinfo
Úrad v rámci svojho zámeru podporovať inovačné aktivity a šíriť informácie o možnostiach priemyselnoprávnej ochrany rozbehol v druhej polovici minulého roka novú iniciatívu orientovanú hlavne na malých a stredných podnikateľov, prípadne na univerzity technického zamerania. Do konca roka 2004 zriadil štyri informačno-poradenské miesta ÚPV SR pre inovácie - innoinfo. Bola podpísaná dohoda  o vzájomnej spolupráci s predstaviteľmi: Podnikateľského inkubátora a technologického centra v Banskej Bystrici, Martinsko-flámskeho podnikateľského inkubátorového centra v Martine, Ústavu konkurencieschopnosti a inovácií Žilinskej univerzity v Žiline a Regionálnej rozvojovej agentúry Kysuce v Čadci. Novozriadené informačno-poradenské miesta budú záujemcom poskytovať základné informácie o možnostiach priemyselnoprávnej ochrany najmä pre záujemcov z radov podnikateľskej verejnosti. Okrem informačných materiálov klienti majú k dispozícii aj odbornú literatúru vydávanú úradom.

Strediská patentových informácií
Kontaktné a informačné miesta ÚPV SR
V roku 2004 úrad pokračoval v spolupráci so štyrmi strediskami patentových informácií              a šiestimi kontaktnými a informačnými miestami úradu. Pracoviská boli kreované v roku 2003 a nachádzajú sa v krajských, štátnych a regionálnych knižniciach, ako aj v Centre vedecko-technických informácií v Bratislave a v Slovenskej národnej knižnici v Martine.               V uplynulom roku boli v rámci bilaterálnej spolupráce s Európskym patentovým úradom vybavené počítačovou technikou, informačnými materiálmi a odbornými publikáciami. Pracovníkom knižníc boli bezplatne poskytnuté aj vzdelávacie aktivity, organizované úradom.

Vzdelávacia činnosť
Úrad zabezpečuje priebežné odborné vzdelávanie, prípravu v oblasti civilnej ochrany, požiarnej ochrany a bezpečnosti a ochrany zdravia pri práci a podporuje jazykové zdokonaľovanie vlastných zamestnancov. 
V záujme posudzovania a hodnotenia kvality riadiacej práce a výstupov spoločných činností sa v priebehu roka vzdelávalo 19 štátnych zamestnancov úradu v rámci projektu CAF - Spoločný systém hodnotenia kvality. Garantom projektu je Úrad pre štátnu službu, koordinátorom Úrad pre normalizáciu, metrológiu a skúšobníctvo SR a odborným garantom         a organizátorom Slovenská spoločnosť pre kvalitu.
Na prednáškach a seminároch o organizovaní a riadení, ktoré usporiadali aj Inštitút pre verejnú správu alebo Úrad pre štátnu službu (a to aj v rámci twinningového programu), sa zúčastnilo celkom 27 štátnych zamestnancov. Väčšina členov vedenia sa zúčastnila trojdňového pracovného výjazdového zasadnutia, ktoré bolo spojené aj s prednáškami                   a tréningami komunikácie v extrémnych, emotívne náročných pracovných situáciách.
Okrem odborných prednášok usporiadal úrad pre svojich zamestnancov 11 rozsiahlejších interných vzdelávacích akcií (napr. Asertívna komunikácia s tréningami; Počítačové: Excel I., II., Adobe PhotoShop I., II., Lotus Notes, Správa registratúry).
V roku 2004 ukončilo štvormodulové dvojročné vzdelávanie v akreditovanom kurze Duševné vlastníctvo 8 zamestnancov úradu záverečnou skúškou a obhajobou záverečnej práce. V rôznom štádiu vzdelávania je 21 zamestnancov, ktorí sú zapísaní do kurzu.
Na rôznych externých vzdelávacích podujatiach súvisiacich s priemyselnoprávnou ochranou, resp. ochranou duševného vlastníctva v SR a ČR sa v roku 2004 zúčastnilo 31 zamestnancov úradu. Celkom 41 zamestnancov sa zúčastnilo medzinárodných odborných seminárov týkajúcich sa vzťahu EÚ a priemyselnoprávna ochrana.
Spolu 45 zamestnancov bolo v roku 2004 na rôznych externých vzdelávacích podujatiach týkajúcich sa aktualizácie v oblasti pracovných vzťahov, legislatívy, kontroly, ekonomiky ap.

Popri vzdelávaní vlastných zamestnancov úrad pripravil aj niekoľko vzdelávacích akcií pre verejnosť.
Akreditovaný kurz Duševné vlastníctvo ukončilo od roku 2000 spolu 65 frekventantov. Z nich 13 obhajovalo záverečnú prácu a vykonalo záverečné skúšky v roku 2004. Vo vzdelávacom roku 2003/04 pôsobilo v kurze 38 najmä externých lektorov a vo vzdelávacom roku 2004/05, kedy prebiehajú iba moduly A-C, spolu 7 lektorov. Po prvýkrát bola do vzdelávania zaradená exkurzia do výrobnej organizácie, počas ktorej sa účastníci zoznámili              s reálnymi podmienkami ochrany duševného vlastníctva vo firme.
O nádejne sa rozvíjajúcej spolupráci so slovenskými školami svedčia nielen exkurzie študentov v úrade, ale tiež to, že 6 vysokoškoláci ukončili v roku 2004 štúdium na slovenských právnických a ekonomických fakultách záverečnými prácami z oblasti priemyselných práv.
V apríli 2004 vyvrcholila séria troch dvojdňových seminárov o vymožiteľnosti práv duševného vlastníctva pre slovenských krajských sudcov a najmä pracovníkov colnej správy, ktoré úrad zabezpečil s príspevkom EPO v súčinnosti s WIPO, ktoré prednáškou „Aktivity WIPO vo vymožiteľnosti práv duševného vlastníctva a v colnom režime“ zastupoval JUDr. Michal Švantner. Zo seminárov vydal úrad príručku „Duševné vlastníctvo a clá“ ako súborné dielo 14 autorov aj s výberom rozhodnutí NS SR v colných veciach. 
Úrad spolu s Európskym patentovým úradom na jeseň spolupracoval s Centrom UMB pre celoživotné vzdelávanie na troch širokej verejnosti určených seminároch súvisiacich               s ochranou duševného vlastníctva a konferencii „Rozvoj technickej tvorivosti                                  a priemyselnoprávna ochrana v malých a stredných podnikoch“. Mimoriadne hodnotnými prezentáciami pre naplnenie ich poslania prispeli popri 11 slovenských špecialistoch aj zahraniční lektori, napr. Dr. David Dickinson (Európsky patentový úrad - EPÚ, Viedeň), Dr. Albert Ballester (EPÚ, Mníchov), Dr. Alexander J. Wurzer (Steibeis Transfer Institut, Berlin) Dr. Georg Pantoglou a Heidrun Krestel (EPÚ, Viedeň). 
Takmer 70 účastníkov sa zúčastnilo štvrtého ročníka konferencie ku Svetovému dňu duševného vlastníctva „Duševné vlastníctvo na Slovensku IV”, ktorej nosnou témou bol vstup SR do EÚ vo väzbe na právo duševného vlastníctva, na ktorej prednášal aj viceprezident EPÚ. Pri tejto príležitosti sa 27. apríla konal aj deň otvorených dverí, kedy úrad návštevníkom otvoril svoje neverejné priestory na exkurziu spojenú                      s  prezentáciou úradu a poskytovaním informačno-konzultačných služieb.

Účasť na výstavách
Povedomie verejnosti v oblasti priemyselného vlastníctva sa úrad usiluje zvyšovať aj prostredníctvom prezentácie na veľtrhoch a výstavách. V uplynulom roku úrad vystavoval                a poskytoval bezplatné informácie a konzultácie na 25. medzinárodnom veľtrhu stavebníctva CONECO v Bratislave, na 35. medzinárodnom chemickom veľtrhu INCHEBA v Bratislave                a na 11. medzinárodnom strojárskom veľtrhu v Nitre. 
Možnosti priemyselnoprávnej ochrany na Slovensku propagovali zástupcovia úradu aj na troch medzinárodných podujatiach v zahraničí – na 5. medzinárodnej výstave vynálezov, diel krásneho a úžitkového umenia GENIUS – EUROPE, na výstave inovácií IENA 2004              v Norimbergu v spoločnom stánku európskych patentových úradov „Internationales Patent-Informationszentrum“ a v samostatnom stánku úradu na 53. svetovej výstave inovácii, výskumu a nových technológií EUREKA v Bruseli. Prezentáciu na výstave EUREKA úrad po prvýkrát umožnil aj trom slovenským chráneným produktom s mimoriadnou technickou                 a dizajnérskou hodnotou. Z návrhov, ktoré bolo možné predložiť úradu do polovice septembra, komisia vybrala tri riešenia: držiak plošných materiálov so zábranou od pôvodcu Ing. arch. J. Červenka; bezdušové bezpečnostné koleso Ing. V. Lukáča z Púchova a riešenie                     z patentovej prihlášky Ing. arch. J. Michálka - ergonomické sedacie pracovisko. Vybrané vynálezy boli na výstave ocenené tromi striebornými medailami.

Vzťahy s médiami
V druhom polroku 2004 sa  úradu podarilo podstatne zlepšiť vzťahy s masmédiami. Po tom ako predsedníčka úradu Ing. Darina Kyliánová bola 5. septembra 2004 hosťom moderátora Úschovne Stana Radiča v Rádiu Expres, prijal ju aj generálny riaditeľ Slovenského rozhlasu PhDr. Jaroslav Rezník. V Rádiu Slovensko, ktoré je najpočúvanejšou rozhlasovou stanicou na Slovensku, zabezpečil úradu publicitu, aká významu úradu právom prináleží. Ing. Kyliánová dostala 18. októbra pozvanie do relácie Dobrý deň Slovensko - rubrika Náš hosť a 2. novembra 2004 spolu s predsedníčkou Slovenskej komory patentových zástupcov Dagmar Čechvalovou bola hosťom besedy „z prvej ruky“ na tému duševné vlastníctvo                                 a priemyselnoprávna ochrana. V Rádiu Slovensko od 15. do 19. novembra 2004 každý deň vystúpil jeden z expertov úradu v rubrike Poradíme Vám.
V novembri úrad zorganizoval  stretnutie predstaviteľov úradu so zástupcami mienkotvorných médií. Stretnutie malo odozvu u redaktorov a následne bolo publikovaných niekoľko správ a reportáží v denníkoch, STV i v TV Markíza.
Dvadsiateho decembra sa za účasti novinárov i TV Markíza v Bratislave konalo slávnostné odovzdávanie cien trom vynálezcom, ktorí úspešne reprezentovali Slovensko v Bruseli na 53. svetovej výstave inovácií, výskumu a nových technológií EUREKA. Výstupom boli príspevky v Slovenskom rozhlase, Rádiu Expres i v TV Markíza.

Sprístupňovanie informácií
Sprístupňovanie otvorených, úplných a pravdivých informácií, týkajúcich sa ochrany priemyselných práv a činnosti úradu, patrí medzi základné povinností úradu. Telefonickou, písomnou alebo elektronickou formou boli v priebehu roka podané stovky informácií. Podľa zákona č. 211/2000 Z. z. o slobodnom prístupe k informáciám úrad vybavil 19 žiadostí o informácie.

Spolupráca s inštitúciami
Medzi nadštandardné aktivity úradu možno zaradiť aj aktívnu spoluprácu so strednými a vysokými školami (prednášky a exkurzie v úrade), ako aj podporu občianskych združení a inštitúcií venujúcich sa technickej tvorivosti a prezentácii jej výsledkov. Dobrú spoluprácu má úrad najmä so Slovenským združením vynálezcov a zlepšovateľov Zväzu slovenských vedecko-technických spoločností, Komorou patentových zástupcov, Národnou skupinou Medzinárodnej organizácie pre ochranu priemyselného vlastníctva (AIPPI) a Slovenskou obchodnou a priemyselnou komorou (SOPK).

 Kontrola
V rámci vnútornej kontroly vykonávanej podľa zákona č. 10/1996 Z. z. o kontrole v štátnej správe v znení neskorších predpisov sa úrad v jedenástich vykonaných kontrolách                   v roku 2004 zameral na kontrolu konania vo veciach ochranných známok, kontrolu plnenia uznesení vlády, kontrolu vybavovania sťažností, kontrolu akčného plánu boja proti korupcii, kontrolu ochrany utajovaných skutočností, kontrolu dodržiavania zákona                            o slobodnom prístupe k informáciám, kontrolu pracovísk z hľadiska dodržiavania predpisov            o BOZP a kontrolu hospodárenia s osobnými ochrannými pracovnými prostriedkami. Kontroly boli vykonávané podľa polročného plánu, ktorý bol prerokovaný na porade vedenia.
v prípade zistených nedostatkov boli prijímané opatrenia na ich odstránenie.

V rámci finančnej kontroly úrad v roku 2004 vykonal celkom 11 následných a 57 priebežných kontrol v rámci ktorých boli skontrolované všetky zmluvy a dohody uzatvorené úradom v  uvedenom období.

Sťažnosti
V roku 2004 zaevidoval úrad tri sťažnosti, ktoré boli všetky neopodstatnené. Prešetrovanie                a vybavovanie sťažností bolo vykonávané podľa zákona č. 152/1998 Z. z. o sťažnostiach. Sťažnosti boli vybavené v stanovenej lehote. O výsledku prešetrenia každej sťažnosti boli informovaní členovia vedenia a pracovníci príslušného odboru.

Vnútorný audit
V súlade so zákonom č. 502/2001 Z. z. o finančnej kontrole a vnútornom audite má úrad jedného vnútorného audítora, ktorý bol vymenovaný do funkcie v januári 2004. Audítor je organizačne zaradený pod priame riadenie predsedníčky úradu. Činnosti vnútorného audítora pre príslušný rok sú obsiahnuté v ročnom pláne. V roku 2004 bolo vykonaných 8 vnútorných auditov. Výsledky každého vnútorného auditu boli uvedené v audítorskej správe. Výsledky ročnej činnosti vnútorného audítora sú uvedené v ročnej správe, ktorá bola zaslaná Ministerstvu financií SR.

Ekonomika
Úrad je rozpočtovou organizáciou. Štátny rozpočet je výlučným zdrojom všetkých   prostriedkov potrebných na činnosť úradu. Všetky správne poplatky za konanie, poplatky za udržiavanie jednotlivých predmetov priemyselného vlastníctva v platnosti, príjmy za služby poskytované verejnosti a za konanie o medzinárodných ochranných známkach sú príjmami štátneho rozpočtu.
Od 1. apríla 2004 úrad začal realizovať svoj rozpočet (finančné plány čerpania rozpočtu, návrhy štvrťročných a ročných finančných plánov, platobný styk) výlučne cez systém Štátnej pokladnice.
Rozpočet kapitoly,   výdavková  aj príjmová časť, je pravidelne mesačne a štvrťročne sledovaná a hodnotená. Každý mesiac je jednotlivými garantmi predkladané čerpanie rozpočtu, resp. čerpanie výdavkov z tých podpoložiek rozpočtovej klasifikácie, za ktoré sú zodpovední. Na základe týchto podkladov zostavujú finančné plány potrebné na ich realizáciu. Pre potreby hodnotenia vývoja verejného rozpočtu sú MF SR predkladané mesačné a štvrťročné správy o plnení príjmov a čerpaní výdavkov za kapitolu. Každá finančná operácie ešte pred realizáciou podlieha predbežnej finančnej kontrole.

Prehľad príjmov a výdavkov v roku 2004 v tis. Sk | | | | |
| | | | Rok 2004 |

Schválený
rozpočet

Skutočnosť

Ukazovateľ | | | | |
Príjmy kapitoly | | | | 24 000 | 22 373
z toho: | | | | |
rozpočtové | | | | 24 000 | 22 373
mimorozpočtové | | | | - |
Príjmy zo správnych poplatkov | | 67 982
Príjmy spolu | | | | 24 000 | 90 355
Výdavky spolu | | | | 70 596 | 75 483
z toho: | | | | |
rozpočtové | | | | 70 596 | 75 483
mimorozpočtové | | | | |
v tom: | | | | |
Bežné výdavky | | | | 64 346 | 66 803
z toho: | | | | |
rozpočtové | | | | 64 346 | 66 803
mimorozpočtové | | | | |
v tom: | | | | |
mzdy, platy, služobné príjmy | | | | 28 414 | 31 388
a ostatné osobné vyrovnania | | | | |
z toho: | | | | |
rozpočtové | | | | 28 414 | 31 388
mimorozpočtové | | | | |
poistné a príspevky zamestnávateľa | | | | |
do poisťovní a NÚP | | | | 9 860 | 10 782
z toho: | | | | |
rozpočtové | | | | 9 860 | 10 782
mimorozpočtové | | | | |
tovary a ďalšie služby | | | | 26 072 | 24 432
z toho: | | | | |
rozpočtové | | | | 26 072 | 24 432
mimorozpočtové | | | | |
bežné transfery | | | | - | 201
Kapitálové výdavky | | | | 6 250 | 8 680
z toho: | | | | |
rozpočtové | | | | 6 250 | 8 680
mimorozpočtové | | | | |